RÅDETS AFGØRELSE 2010/765/FUSP

af 2. december 2010

om EU's indsats for bekæmpelse af ulovlig handel med håndvåben og lette våben (SALW) ad luftvejen

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 26, stk. 2, og

ud fra følgende betragtninger:

Den 15.-16. december 2005 vedtog Rådet EU-strategien for bekæmpelse af ulovlig ophobning af og handel med SALW samt ammunition hertil (EU's SALW-strategi). EU's SALW-strategi fremmer udviklingen af en politik til aktiv bekæmpelse af ulovlig netværk-handel med SALW (ulovlige våbenmæglere og transportvirksomheder), som anvender Unionens luftrum, territorialfarvand og landområde, ved at udforme alarm- og samarbejdsmekanismer i den forbindelse.

Handlingsplanen for EU's SALW-strategi understreger også nødvendigheden af at forbedre virkningen af krisestyringsmissioner ved i mandatet for disse at inkludere foranstaltninger, der har til formål at oprette kontrol ved grænserne (eller kontrol i luftrummet, på landjorden eller til havs i konfliktområdet) og at foretage afvæbning.

Rådets Gruppe vedrørende Global Nedrustning og Våbenkontrol (CODUN) og EU's Fælles Situationscenter (SITCEN) har siden 2007 udviklet et EU-initiativ med henblik på at forhindre ulovlig handel med SALW ad luftvejen ved at styrke udvekslingen mellem medlemsstaterne af relevante oplysninger om mistænkte luftfartsselskaber. CODUN og SITCEN samarbejder med Det Internationale Fredsforskningsinstitut i Stockholm (SIPRI) og dets »Countering Illicit Trafficking-Mechanism Assessment Project« (CIT — MAP) med henblik på at etablere et sådant system til udveksling af oplysninger. I forbindelse med dette initiativ tilkendegav CODUN for nylig, at det ville overveje på hvilke måder dette EU-initiativ kan gøres mere operationelt og effektivt ved at sikre rettidig ajourføring og behandling af relevante oplysninger.

Den trussel, som den ulovlige handel med SALW ad luftvejen udgør for den internationale sikkerhed, er også blevet anerkendt af andre internationale og regionale organisationer. OSCE's forum for sikkerhed og samarbejde afholdt et ekstraordinært møde i 2007 om dette emne, og OSCE's Parlamentariske Forsamling vedtog i 2008 en resolution om færdiggørelse, vedtagelse og gennemførelse af en OSCE håndbog i bedste praksis med hensyn til ulovlig lufttransport af SALW. Deltagende stater i Wassenaararrangementet vedtog tilsvarende i 2007 »bedste praksis for at forebygge destabiliserende overførsler af SALW ad luftvejen«. Det er tillige gentagne gange i en række rapporter om Vestafrika og De Store Søers Område i Afrika, der er udarbejdet af ekspertgruppen under FN's Sikkerhedsråds Sanktionskomité, blevet dokumenteret, hvilken afgørende rolle de luftfragtselskaber, der er involveret i ulovlig handel med SALW, spiller.

VEDTAGET DENNE AFGØRELSE:

Artikel 1

1. Med henblik på gennemførelsen af EU-strategien for bekæmpelse af ulovlig ophobning af og handel med SALW samt ammunition hertil (EU's SALW-strategi) forfølger Unionen følgende mål:

at forbedre de redskaber og teknikker, der er til rådighed for de relevante krisestyringsmissioner, internationale og tredjelandes nationale myndigheder samt medlemsstaterne, til effektivt at undersøge og indkredse fragtluftfartøjer, der formodes at være involveret i ulovlig handel med SALW ad luftvejen inden for, fra eller til tredjelande

at øge det relevante internationale og nationale personales forståelse af og tekniske ekspertise inden for »bedste praksis« i forbindelse med overvågning, afsløring og risikostyringsanalyse rettet mod luftfragtselskaber, der mistænkes for handel med SALW ad luftvejen inden for, fra eller til tredjelande.

2. For at nå de i stk. 1 omhandlede mål iværksætter Unionen følgende foranstaltninger:

udvikling og offentliggørelse af en manual og tilhørende undervisningsmateriale samt ydelse af teknisk bistand for at lette anvendelsen og tilpasningen af testsoftwaren og ydelse af et sikkert system til risikostyring og formidling af oplysninger, bl.a. ved at organisere regionale seminarer for at uddanne relevante krisestyringsmissioner samt internationale og nationale myndigheder.

Bilaget indeholder en detaljeret beskrivelse af projektet.

Artikel 2

1. Unionens højtstående repræsentant for udenrigsanliggender og sikkerhedspolitik (HR) har ansvaret for gennemførelsen af denne afgørelse.

2. Den tekniske gennemførelse af de projekter, der er nævnt i artikel 1, stk. 2, foretages af SIPRI.

3. SIPRI udfører sin opgave under HR's ansvar. Med henblik herpå indgår HR de nødvendige aftaler med SIPRI.

Artikel 3

1. Det finansielle referencegrundlag for gennemførelsen af det projekt, der er nævnt i artikel 1, stk. 2, er på 900 000 EUR.

2. De udgifter, der finansieres af det i stk. 1 angivne beløb, forvaltes i overensstemmelse med de procedurer og regler, der gælder for Unionens almindelige budget.

3. Kommissionen overvåger, at de i stk. 1 nævnte udgifter forvaltes korrekt. Med henblik herpå indgår den en finansieringsaftale med SIPRI. Det skal fremgå af aftalen, at SIPRI sikrer, at EU's bidrag bliver synligt i en grad, der står i forhold til bidragets størrelse.

4. Kommissionen bestræber sig på at indgå den finansieringsaftale, der er nævnt i stk. 3, snarest muligt efter ikrafttrædelsen af denne afgørelse. Den underretter Rådet om eventuelle vanskeligheder i forbindelse med denne proces og om datoen for indgåelsen af finansieringsaftalen.

Artikel 4

HR aflægger rapport til Rådet om gennemførelsen af denne afgørelse på grundlag af regelmæssige rapporter, som SIPRI udarbejder hver anden måned. Disse rapporter skal danne udgangspunkt for Rådets evaluering. Kommissionen oplyser om de finansielle aspekter af gennemførelsen af det projekt, der er nævnt i artikel 1, stk. 2.

Artikel 5

1. Denne afgørelse træder i kraft på dagen for vedtagelsen.

2. Denne afgørelse udløber 24 måneder efter datoen for indgåelsen af den finansieringsaftale, der er nævnt i artikel 3, stk. 3, eller seks måneder efter vedtagelsen af denne afgørelse, hvis der ikke er indgået nogen finansieringsaftale inden for dette tidsrum.

Artikel 6

Denne afgørelse offentliggøres i Den Europæiske Unions Tidende.

BILAG

1. Generelle rammer

Denne afgørelse bygger på CODUN's initiativ til imødegåelse af de trusler, som handel med SALW og andre destabiliserende produkter ad luftvejen udgør. Denne afgørelse bygger videre på projekter, som Rådet har gennemført i samarbejde med SITCEN, Budapestklubben og SIPRI, inden for rammerne af CODUN's initiativ. Denne afgørelse indeholder bestemmelser om software, testgennemførelsessystemer og uddannelses- og outreachprogrammer til relevante krisestyringsmissioner samt internationale og nationale myndigheder med henblik på at gøre det lettere at overvåge, ajourføre og formidle oplysninger om mistænkelige luftfragtoperatører, der opererer i Afrika og fra andre regioner. I forbindelse med gennemførelsen af denne afgørelse bør der sikres en god koordinering med andre relevante projekter, der finansieres inden for rammerne af fællesskabsprogrammer, og andre rådsafgørelser, med henblik på at øge virkningen af Unionens indsats for at forhindre ulovlig handel med SALW.

2. Mål

Nedenstående projekter vedrører tre områder, som CODUN og andre interessenter, der er involveret i EU's initiativ til bekæmpelse af handel med SALW ad luftvejen, har identificeret:

a) nødvendigheden af at udvikle et sikkert system, der kan give ajourførte oplysninger om selskaber og luftfartøjer, der rutinemæssigt omregistrerer deres aktiver og flytter virksomheder i deres bestræbelser på at undgå afsløring

b) tilvejebringelse af software til risikostyring og uddannelse for at gøre det muligt for relevante krisestyringsmissioner samt internationale og nationale myndigheder mere effektivt at overvåge og undersøge et stigende antal luftfragtoperatører, der mistænkes for at være involveret i handel med SALW eller andre destabiliserende produktstrømme ad luftvejen

c) nødvendigheden af at tilbyde uddannelse og teknisk bistand til, samt at skabe øget bevidsthed hos, multilaterale organisationer, missioner, regionale organer samt stater i Afrika og andre regioner med henblik på at styrke deres evne til at overvåge og afsløre aktører, der er involveret i handel med SALW eller forsendelse af andre destabiliserende produkter ad luftvejen.

3. Projektbeskrivelse

3.1. Projekt 1: Udvikling af en softwarepakke og gennemførelse af et testprojekt til overvågning, ajourføring og formidling af oplysninger om luftfragtoperatører, der mistænkes for ulovlig handel med SALW

3.1.1. Projektmål

Projektet har til formål at forbedre de redskaber og teknikker, der er til rådighed for de relevante krisestyringsmissioner, internationale og tredjelandes nationale myndigheder samt medlemsstaterne til effektivt at undersøge og indkredse fragtluftfartøjer, der mistænkes for at være involveret i den ulovlige handel med SALW ad luftvejen inden for, fra eller til tredjelande.

3.1.2. Projektbeskrivelse

Følgende aktiviteter vil blive gennemført i forbindelse med projektet:

a) udvikling af en softwarepakke til lufttrafikrisikostyring til multilaterale organisationer, missioner og udvalgte tredjelande

b) udvikling af et sikkert testpakkesystem til risikostyring og formidling af oplysninger

c) afprøvning af softwarepakken i samråd med HR samt relevante rådsorganer

d) afprøvning af pakkesystemet til formidling af oplysninger i samråd med HR og relevante rådsorganer

e) udvikling af en manual og tilhørende undervisningsmateriale for at gøre det lettere for relevante krisestyringsmissioner, internationale og tredjelandes nationale myndigheder samt medlemsstaterne at anvende og tilpasse de systemer, der er beskrevet i litra a) og b)

f) forelæggelse af den endelige software med tilhørende manual og undervisningsmateriale på en afsluttende workshop, hvori relevante interessenter vil blive inviteret til at deltage (op til 80 personer).

Projektet vil blive gennemført over en passende periode, der tager hensyn til nødvendigheden af at rådføre sig og koordinere med de forskellige interessenter under kontrol af HR. Projektet vil blive gennemført i seks faser.

Den forberedende fase

I samråd med relevante rådsorganer og under kontrol af HR vil SIPRI udvikle en softwarepakke, risikostyringsredskaber samt et pakkesystem til formidling af oplysninger og disaggregerede data, der benytter sig af relevante informationsteknologiske (it) løsninger.

Dataindlæsningsfasen

Projektet, som kun anvender oplysninger fra åbne kilder, vil indlæse data fra de relevante kilder med henblik på at opbygge omfattende databaser, der kan give tilstrækkeligt med oplysninger til støtte for redskaber til præcis risikostyring, afsløring og profilering.

Vurderingsfasen

I samråd med relevante rådsorganer og under kontrol af HR vil SIPRI foretage en vurdering af forskellige lokaliteter, regioner, organisationer og missioner, hvor testpakken med de offentligt tilgængelige data kan afprøves på de bedst mulige betingelser.

Afprøvningsfasen

I samråd med relevante rådsorganer og under kontrol af HR vil SIPRI indlede afprøvningsfasen sammen med de partnere, der blev identificeret i vurderingsfasen.

Evaluerings- og tilpasningsfasen

Efter afprøvningen vil SIPRI evaluere og tilpasse softwaren for at tage hensyn til de indhøstede erfaringer fra afprøvningsfasen. Dette fører til et slutprodukt, der vil blive gjort tilgængeligt med de forskellige interessenters samtykke.

Præsentationsfasen

Den endelige version af softwaren og undervisningsmaterialet vil ved et særligt arrangement blive præsenteret for relevante interessenter (op til 80 personer), der har været involveret i udviklingen af den og er blevet identificeret som slutbrugere af softwaren.

3.1.3. Projektresultater

Projektet vil:

a) gøre relevante krisestyringsmissioner, internationale og tredjelandes nationale myndigheder samt medlemsstaterne bedre i stand til at overvåge aktiviteter foretaget af luftfragtoperatører, der mistænkes for at være involveret i handel med SALW ad luftvejen

b) tilvejebringe de redskaber og testsystemer, der er nødvendige for, at multilaterale organisationer, missioner og stater i Afrika og andre regioner kan øge det antal forsendelser, der forbydes, idet de mistænkes for at indeholde ulovlige SALW, der transporteres ad luftvejen

c) gøre det lettere for medlemsstaterne at dele oplysninger om luftfragtoperatører på en sikker måde ved at anvende teknikker med disaggregerede data og andre profileringsmekanismer.

3.1.4. Hvem er omfattet af projektet?

De personer, der er omfattet af projektet, er relevant personale fra krisestyringsmissioner samt nationale og internationale myndigheder. Ved udvælgelsen af de specifikke personer, der skal afprøve testsoftwarepakken, vil der blive taget hensyn til variabler såsom tilstedeværelsen af europæiske eller multilaterale krisestyringsmissioner på stedet, behovet for at maksimere ressourcerne, bistand til rådighed på lokalt plan, politisk vilje samt lokale og nationale myndigheders evne til at bekæmpe ulovlig handel med SALW ad luftvejen. SIPRI vil forelægge en liste over de personer, der er omfattet af projektet, som derefter godkendes af HR i samråd med Rådets kompetente organer.

3.2. Projekt 2: Skabe øget forståelse af praksis med hensyn til overvågning, afsløring og risikostyring rettet mod luftfragtselskaber, der er involveret i handel med SALW ad luftvejen og andre destabiliserende produktstrømme, ved hjælp af publikationer, uddannelse og outreachaktiviteter

3.2.1. Projektmål

Projektet har til formål at øge det relevante internationale og nationale personales forståelse af og tekniske ekspertise inden for »bedste praksis« i forbindelse med overvågning, afsløring og risikostyringsanalyse rettet mod luftfragtselskaber, der mistænkes for handel med SALW ad luftvejen.

3.2.2. Projektbeskrivelse

Følgende aktiviteter vil blive gennemført i forbindelse med projektet:

a) udvikling og offentliggørelse af en manual og tilhørende undervisningsmateriale, der skal formidles til op til 250 personer, som arbejder for multilaterale organisationer, missioner eller stater

b) uddannelse og outreachaktiviteter for mellem 80 og 100 personer, der arbejder for specifikke afdelinger eller celler i krisestyringsmissioner og internationale og tredjelandes nationale myndigheder, ved at tilrettelægge op til tre regionale seminarer med en forventet multiplikatoreffekt takket være materiale til uddannelse af undervisere

c) behandling af resultater og evalueringer fra uddannelses- og outreachaktiviteterne og, på grundlag heraf, udvikling af en model for »bedste praksis« i forbindelse med udveksling af oplysninger om dette emne blandt relevant internationalt og nationalt personale

d) forelæggelse resultaterne af modellen for »bedste praksis« på en sidste afsluttende workshop, som relevante interessenter (op til 80 personer) vil blive inviteret til at deltage i.

3.2.3. Projektresultater

Projektet vil:

a) øge forståelsen af »bedste praksis« blandt det personale, der gør tjeneste i multilaterale organisationer, missioner og stater, i forbindelse med overvågning, afsløring og risikostyringsanalyse rettet mod luftfragtselskaber, der mistænkes for handel med SALW ad luftvejen og andre destabiliserende produktstrømme

b) bidrage til en standardisering af »bedste praksis« på dette område ved at offentliggøre og formidle en manual om teknikker til overvågning, afsløring og risikostyringsanalyse

c) styre fastlæggelse af »bedste praksis« med hensyn til koordinering af oplysninger gennem uddannelses- og outreachaktiviteter for personale, der arbejder for specifikke afdelinger eller celler i multilaterale organisationer, missioner eller stater.

3.2.4. Hvem er omfattet af projektet?

De personer, der er omfattet af projektet, er relevant personale fra krisestyringsmissioner samt nationale og internationale myndigheder. Udvælgelsen af de specifikke personer, der skal deltage i uddannelsen, vil finde sted på grundlag af en liste over personer, som SIPRI har foreslået, og som skal godkendes af HR i samråd med Rådets kompetente organer.

4. Placering

Valget af placering for afprøvning og den afsluttende workshop under projekt 3.1 samt uddannelses- og outreachaktiviteterne og den afsluttende workshop under projekt 3.2 vil blive afgjort under hensyntagen til ønsket om at maksimere ressourcerne, minimere CO2-fodaftrykket og under hensyntagen til tilgængelig bistand på lokalt plan. SIPRI vil forelægge en liste over anbefalede placeringer, som skal godkendes af HR i samråd med Rådets kompetente organer.

5. Varighed

Den samlede forventede varighed af projekterne er 24 måneder.

6. Gennemførelsesinstans

Den tekniske gennemførelse af denne afgørelse overlades til SIPRI. SIPRI sikrer, at EU's bidrag bliver synligt og udfører sin opgave under HR's ansvar.

7. Rapportering

SIPRI udarbejder regelmæssige rapporter hver anden måned og efter at have afsluttet hver af de beskrevne aktiviteter. Rapporterne forelægges for HR senest seks uger efter afslutningen af de relevante aktiviteter.